Diari Oficial de la Generalitat Valenciana


Sumari del DOGV 9439, del 30-09-2022 (2022/8494)

RESOLUCIÓ de 19 de setembre de 2022, de la directora general de Relacions amb les Corts, de la Presidència de la Generalitat, per la qual es publica el conveni marc de col·laboració entre la Generalitat, a través de Conselleria d'Agricultura, Desenvolupament Rural, Emergència Climàtica i Transició Ecològica, i Heineken España, SA, en matèria de medi ambient i agricultura sostenible.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9439

Data del DOGV
:   30-09-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/8494


Data del document
:   19-09-2022

Organisme emissor
:   Presidència de la Generalitat

Tipus de document
:   Resolució

RESOLUCIÓ de 19 de setembre de 2022, de la directora general de Relacions amb les Corts, de la Presidència de la Generalitat, per la qual es publica el conveni marc de col·laboració entre la Generalitat, a través de Conselleria d'Agricultura, Desenvolupament Rural, Emergència Climàtica i Transició Ecològica, i Heineken España, SA, en matèria de medi ambient i agricultura sostenible. [2022/8494]  
La Generalitat, a través de Conselleria d'Agricultura, Desenvolupament Rural, Emergència Climàtica i Transició Ecològica, i Heineken España, SA, han subscrit, prèvia tramitació reglamentària, els dies 13 i 9 de juny de 2022, el conveni marc en matèria de medi ambient i agricultura sostenible, i d'acord amb allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de Convenis de la Generalitat amb data 19 de setembre de 2022 i número 1082/2022, és procedent la publicació en el Diari Oficial de la Generalitat Valenciana del conveni esmentat, que figura annex a aquesta resolució.  
  
València, 19 de setembre de 2022.- La directora general de Relacions amb les Corts: Ana Belén Domínguez Cana.  
  
  
Conveni marc de col·laboració entre la Generalitat, a través de la Conselleria d'Agricultura, Desenvolupament Rural, Emergència Climàtica i Transició Ecològica de la Generalitat i Heineken España, SA, en matèria de medi ambient i agricultura sostenible  
  
Reunides  
D'una part, Mireia Mollà Herrera, consellera d'Agricultura, Desenvolupament Rural, Emergència Climàtica i Transició Ecològica, de la Generalitat, en virtut de Decret del president de la Generalitat 6/2019, de 17 de juny, pel qual es disposa el seu nomenament.  
I d'una altra, Carmen Ponce Grass, directora de Relacions Corporatives de Heineken España, que intervé en representació de Heineken España, SA, amb CIF J30504984, amb domicili social a l'avinguda d'Andalusia 1, 41194 Sevilla, i facultada per a la signatura del present conveni en virtut dels poders que li han sigut conferits per poder notarial davant del notari de Sevilla, Pablo Gutiérrez-Alviz y Conrradi de data 16 d'octubre de 2020 i amb el núm. 3918 del seu protocol. Aquesta escriptura es troba inscrita en el Registre Mercantil de Sevilla, en el tom 3197, foli 147, full SE-40.424, inscripció 155a.  
Els compareixents, que actuen en funció dels seus càrrecs respectius, es reconeixen mútua i recíproca capacitat legal necessària per a subscriure el present conveni marc de col·laboració, i a aquest efecte, lliurement.  
  
Exposen  
  
Primer. La Llei 5/1983, de 30 de desembre, del Consell, assigna al titular de la Conselleria d'Agricultura, Desenvolupament Rural, Emergència Climàtica i Transició Ecològica les competències que li atorga, i és el màxim òrgan encarregat de la direcció i execució de la política del Consell en matèria d'agricultura, ramaderia, pesca, alimentació, medi ambient, recursos hídrics, canvi climàtic, desenvolupament rural, política agrària comuna i prevenció d'incendis, així com en matèria d'espais naturals protegits i de protecció i preservació del medi ambient en general.  
La Comunitat Valenciana té competència exclusiva, sense perjudici del que es disposa en l'article 149.1.23a de la Constitució en matèria de delimitació, regulació, ordenació i gestió integral dels espais naturals protegits, incloent-hi els que afecten corredors biològics i hàbitats en el territori de la Comunitat Valenciana, així com la declaració de qualsevol figura de protecció i establiment de normes addicionals de protecció ambiental.  
Segon. El Decret 105/2019, de 5 de juliol, pel qual s'estableix l'estructura orgànica bàsica de la Presidència i de les conselleries de la Generalitat, atribueix a aquesta conselleria competències en matèria de medi ambient i aigua, com són el desenvolupament d'actuacions per a la conservació, restauració i posada en valor del patrimoni natural i la gestió dels recursos naturals de la Comunitat Valenciana, i propiciar la seua racional utilització, així com la custòdia del territori; la coordinació de la gestió de la Xarxa d'Espais Naturals Protegits i de la Xarxa Ecològica Europea Natura 2000 de la comunitat autònoma, a més d'altres figures de protecció de caràcter internacional, per a garantir la coherència de les activitats impulsades en el seu àmbit territorial, així com el desenvolupament d'actuacions per a la conservació, restauració i posada en valor del patrimoni natural.  
Tercer. La conservació de la biodiversitat de la Comunitat Valenciana és una de les principals responsabilitats de la Conselleria d'Agricultura, Desenvolupament Rural, Emergència Climàtica i Transició Ecològica de la Generalitat. En aquest sentit, la protecció i la gestió activa de les riberes fluvials i les zones humides adquireix una importància vital per a la conservació d'hàbitats i espècies. La Comunitat Valenciana posseeix un dels patrimonis d'aiguamolls i riberes, rics i variats de l'Estat espanyol i la Unió Europea. Entre les zones humides i riberenques de la Comunitat Valenciana es troben espais protegits de rellevància internacional, com la Marjal de Pego-Oliva, el Prat de Cabanes-Torreblanca, la Marjal d'Almenara i, sobretot, l'Albufera de València, espai de referència per la seua excepcional riquesa en espècies i hàbitat i model d'integració entre els usos humans i la preservació els valors ambientals i paisatgístics. La major part d'aquests espais formen part de la Xarxa Natura 2000.  
Quart. D'altra banda, i tenint en compte les particularitats del territori valencià i la mil·lenària història d'interacció entre el medi natural i les activitats humanes, qualsevol estratègia que pretenga la conservació a llarg termini de la rica biodiversitat valenciana ha de fer atenció especialment als medis agrícoles, els quals alberguen espècies singulars i dels quals depenen, en algun moment del seu cicle de vida, moltes altres. La preservació d'aquests medis requereix un acostament particular que permeta forjar aliances amb els agricultors, de manera que l'activitat productiva es duga a terme de manera compatible amb la presència de la fauna i flora d'interés. En aquest sentit, la figura de la custòdia del territori constitueix una ferramenta de gran valor per a dissenyar programes de responsabilitat i compromís compartit. Els avanços en aquest sentit redunden en benefici per a tota la cadena de producció, especialment de cara a la comunicació social, ja que és possible associar com a imatge de qualitat el compromís amb la conservació de la naturalesa.  
  
Cinqué. Heineken España, SA, és una empresa mercantil, legalment constituïda a Sevilla, el 8 d'agost de 2000, mitjançant la fusió de les societats SA El Águila, Heineken España SA Unipersonal, Grupo Cruzcampo, SA, i Berferuga Properties Investments Holding, SA, que gaudeix de personalitat jurídica pròpia, l'objecte social principal de la qual és la fabricació i comercialització de cerveses.  
Aquesta empresa, hereua d'una gran tradició cervesera espanyola, compta amb més d'un segle d'experiència empresarial. La fusió l'any 2000 va donar origen a Heineken España, SA, i va suposar l'inici d'una aventura empresarial que conjumina la tradició i la història amb una profunda passió per la cervesa.  
Heineken España, SA, té un fort vincle amb València que es remunta a 1941, any en què es va iniciar la construcció de l'antiga fàbrica d'El Águila, actual emplaçament a Quart de Poblet, fet que suposa més de 73 anys lligats a la història d'aquesta regió.  
Hui dia, Heineken España, SA, és una de les empreses líders del sector cerveser espanyol i una de les primeres del sector d'alimentació i begudes, que comercialitza el més ampli ventall de cerveses del mercat amb 46 varietats. La companyia és també líder del sector en hostaleria i restauració, centrada en la innovació com a palanca de generació de valor per al canal hostaleria i en el servei a clients hostalers com a via de creixement.  
Actualment, Heineken España, SA, és present a la Comunitat Valenciana, amb la seua fàbrica de Quart de Poblet, amb més d'un 13 % de la plantilla.  
Sisé. La sostenibilitat en Heineken España, SA, està totalment integrada en la companyia i constitueix una de les sis prioritats clau de l'estratègia de negoci. L'estratègia de sostenibilitat «Brindant un Món Millor» permet generar valor compartit per a clients, col·laboradors i la societat en general. «Brindant un Món Millor» s'estructura entorn de sis línies d'actuació prioritàries: protecció de les fonts d'aigua; reducció de les emissions de CO2; compres locals i sostenibles; consum responsable; seguretat i salut; i creixent amb les comunitats.  
En el marc de la seua política empresarial de sostenibilitat, Heineken España, SA, pretén continuar col·laborant amb la Conselleria d'Agricultura, Desenvolupament Rural, Emergència Climàtica i Transició Ecològica de la Generalitat en la millora del medi natural i espais protegits de la Comunitat Valenciana, amb la finalitat de desenvolupar la seua actuació prioritària sobre la protecció de les fonts d'aigua.  
  
Heineken España, SA, entén que, malgrat els esforços que es duen a terme per a reduir al màxim el seu consum d'aigua, sempre n'hi ha una part que no està garantida que retorne a la conca hídrica d'on va ser obtinguda. En concret, l'aigua que conté la botella i la que s'evapora en el mateix procés de fabricació. Per això, Heineken España, SA, pretén continuar desenvolupant amb la Conselleria d'Agricultura, Medi Ambient, Canvi Climàtic i Desenvolupament Rural de la Generalitat, entre altres actuacions, projectes mediambientals en l'àmbit de la demarcació de la Confederació Hidrogràfica del Xúquer, que permeten mantindre i ampliar la restitució al medi ambient d'una quantitat d'aigua anual superior als 348.000 m³.  
D'acord amb això, les parts manifesten la seua voluntat de subscriure el present conveni marc de col·laboració, conformement a les següents  
  
Clàusules  
  
Primera. Objecte del conveni  
Constitueix l'objecte d'aquest conveni marc l'establiment de les condicions de col·laboració entre la Conselleria d'Agricultura, Desenvolupament Rural, Emergència Climàtica i Transició Ecològica de la Generalitat i Heineken España, SA, quant a determinar els compromisos necessaris per a dur a terme la col·laboració en actuacions que redunden en la millora del medi natural, espais protegits, gestió de la Xarxa Natura 2000 i conservació de flora, fauna i hàbitats a la Comunitat Valenciana, en particular mitjançant la restauració ecològica de riberes i zones humides, la conservació de la biodiversitat, la posada en valor del capital natural i la promoció de tasques de sensibilització ambiental, entre altres.  
  
Segona. Línies d'actuació de cooperació i col·laboració entre les parts  
Les parts es comprometen a dur a terme les línies d'actuació següents:  
- Desenvolupar actuacions que redunden en la millora del medi natural i els espais protegits de la Comunitat Valenciana, en particular la restauració ecològica de riberes i zones humides, la conservació de la biodiversitat, la gestió de la Xarxa Natura 2000, la posada en valor del capital natural i la promoció de tasques de sensibilització ambiental, entre altres.  
- Gestionar, coordinar i promoure la disponibilitat dels mitjans humans i materials que cada una, en el seu àmbit i dins de les seues atribucions, considere necessaris.  
- Identificar noves actuacions, susceptibles d'implementar-se mitjançant aquest conveni.  
Ambdues parts s'informaran mútuament de qualsevol incidència rellevant que puga produir-se en el desenvolupament d'aquest conveni.  
La Conselleria d'Agricultura, Desenvolupament Rural, Emergència Climàtica i Transició Ecològica de la Generalitat i Heineken España, SA, formalitzaran les seues activitats de cooperació en forma d'acords de cooperació, de conformitat amb el que s'estableix en aquest conveni marc.  
Si calen permisos en alguna de les actuacions previstes, la Conselleria d'Agricultura, Desenvolupament Rural, Emergència Climàtica i Transició Ecològica de la Generalitat els gestionarà i tramitarà de l'organisme de conca corresponent.  
  
Tercera. Tasques que s'han de dur a terme  
Las parts es comprometen a dur a terme les tasques descrites en els posteriors acords de cooperació, i que es correspondran amb qualsevol tasca que puga ser identificada d'acord amb la clàusula segona.  
  
  
Quarta. Obligacions de cada part  
La Conselleria d'Agricultura, Desenvolupament Rural, Emergència Climàtica i Transició Ecològica de la Generalitat s'encarregarà d'establir àmbits d'actuació i identificació de les prioritats, d'acord amb la informació disponible sobre l'estat de conservació d'hàbitats i espècies i les prioritats de conservació derivades d'aquesta informació, així com de qualsevol altra que s'establisca per a cada actuació específica en el marc d'aquest conveni.  
Per la seua part Heineken Espanya, SA, es compromet a fer front als costos d'execució dels projectes específics, amb l'acord previ de l'import econòmic d'aquests entre les parts signants d'aquest conveni i amb l'assessorament de la comissió mixta de seguiment definida en la clàusula cinquena.  
En tot moment hi haurà una comunicació entre les dues parts que redunde en la millor consecució dels objectius.  
  
Cinquena. Comissió mixta de seguiment  
Es constitueix una comissió mixta de seguiment, de composició paritària, que serà l'òrgan encarregat de tutelar, des de la perspectiva de la col·laboració i cooperació, l'aplicació del present conveni marc.  
  
Aquesta comissió mixta estarà composta pels representants que designen per a aquesta finalitat cada una de les entitats i institucions participants, d'acord amb la composició següent:  
- Dos vocals en representació de la Conselleria d'Agricultura, Desenvolupament Rural, Emergència Climàtica i Transició Ecològica de la Generalitat, designats per la persona titular de la Sotssecretaria, entre personal de la mateixa conselleria.  
- Dos vocals en representació de Heineken España, SA, designats per la persona que n'exercisca la presidència.  
La comissió es constituirà en un termini no superior a dos mesos, a comptar des de la data de signatura del present conveni marc.  
La comissió es reunirà, almenys, una vegada a l'any i sempre que ho sol·licite qualsevol de les parts signants del present conveni marc. La persona que exercisca la secretaria de la comissió haurà d'elaborar una acta de les sessions que se celebren.  
La secretaria de la comissió serà ocupada segons es preveu en la clàusula novena del present conveni marc.  
L'adopció d'acords per la comissió mixta de seguiment se sotmetrà al règim jurídic general previst en els articles 15 i següents de la Llei 40/2015.  
Requerirà el consens entre les parts, que, entre altres, podran determinar les seues pròpies normes internes de funcionament.  
La comissió mixta de seguiment podrà proposar qualsevol altra tasca diferent de les identificades en la clàusula tercera, que hauran de respondre a alguna de les línies d'actuació previstes en la clàusula segona.  
La comissió mixta de seguiment serà l'òrgan encarregat de resoldre les qüestions que puguen plantejar-se en relació amb els termes del present conveni.  
De manera supletòria, s'aplicarà la Llei 40/2015, d'1 d'octubre, de règim jurídic del sector públic, capítol II secció 3a, del títol preliminar.  
  
  
Sisena. Funcions de la comissió mixta de seguiment  
La comissió mixta de seguiment tindrà com a funcions les següents, sense perjudici de les pròpies de cada part:  
- Fer el seguiment del que s'estableix en les clàusules del present conveni marc de col·laboració.  
- Proposar formes de cooperació tècnica i administrativa entre les parts, que redunden en el millor i més coordinat exercici de les competències que els corresponguen en l'àmbit de la millora del medi natural i espais protegits de la Comunitat Valenciana.  
- Identificar noves zones susceptibles d'actuació i desenvolupar projectes de millora del medi natural i espais protegits de la Comunitat Valenciana.  
  
Setena. Règim orgànic de la comissió mixta de seguiment  
- La designació o, si escau, la remoció dels membres que formen part d'aquesta comissió mixta de seguiment serà efectuada per l'òrgan competent d'aquestes, d'acord amb el que es disposa en la clàusula cinquena.  
- Cada part podrà designar un suplent per a cada membre titular, que substituirà aquest titular quan, per qualsevol motiu, no puga assistir a les sessions a les quals siga convocat.  
- Els membres titulars podran delegar la representació en un altre membre titular.  
- Els membres de la comissió mixta de seguiment tindran aquesta condició pel temps que dure el seu mandat en les respectives entitats o institucions que els van nomenar. En el supòsit de cessament per qualsevol causa, la vinculació dels vocals amb el departament o entitat que els ha designat, el vocal afectat o, en defecte d'això, la part (Conselleria o empresa) que haja efectuat aquesta designació, haurà de posar aquesta circumstància en coneixement de la comissió mixta de seguiment i nomenar el vocal que haja de substituir el vocal afectat.  
  
- En cas que es produïsca una nova configuració dels òrgans directius de les parts signants d'aquest conveni, s'hauran de renovar els nomenaments en el termini màxim d'un mes a comptar des de la data de la nova configuració.  
  
Huitena. La presidència de la comissió mixta de seguiment  
La presidència de la comissió l'exercirà la persona que, entre els representants de la Conselleria d'Agricultura, Desenvolupament Rural, Emergència Climàtica i Transició Ecològica de la Generalitat, tinga el major rang, i en cas d'igual rang, la persona amb més antiguitat en el lloc de treball.  
Les funcions de la presidència de la comissió seran les següents:  
- Exercir de portaveu de la comissió.  
- Realitzar la convocatòria i els corresponents ordres del dia de les sessions d'aquest òrgan.  
- Exercir la representació institucional de la comissió en els diferents actes i fòrums que així es requerisca.  
- Dirigir i supervisar el treball que realitze la comissió.  
- Dirimir amb el seu vot els empats, a l'efecte d'adopció d'acords.  
  
Novena. Secretaria de la comissió mixta de seguiment  
La secretaria de la comissió mixta de seguiment serà exercida per una persona funcionària de la Conselleria d'Agricultura, Desenvolupament Rural, Emergència Climàtica i Transició Ecològica de la Generalitat, amb rang, almenys, de cap de servei, i tindrà veu però sense vot.  
Les actes seran remeses a la Sotssecretaria de la Conselleria d'Agricultura, Desenvolupament Rural, Emergència Climàtica i Transició Ecològica de la Generalitat, on seran arxivades.  
  
Desena. Finançament  
L'aplicació i execució d'aquest conveni, incloent-hi a aquest efecte tots els actes jurídics que puguen dictar-se en la seua execució i desenvolupament, no podrà suposar obligacions econòmiques per a la Generalitat i, en tot cas, haurà de ser atesa amb els seus mitjans propis i materials.  
  
Onzena. Modificació  
El present conveni marc de col·laboració podrà ser modificat per mutu acord de les parts. La modificació s'efectuarà mitjançant la subscripció de l'oportuna addenda al conveni i sempre dins del termini de duració d'aquest.  
  
Dotzena. Extinció  
L'extinció del present conveni de col·laboració serà per compliment o per resolució. Són causa de resolució:  
a) El transcurs del termini de vigència del conveni sense haver-se'n acordat la pròrroga.  
b) El mutu acord de les parts intervinents.  
c) L'incompliment d'algunes clàusules contingudes en aquest.  
d) Per decisió judicial declaratòria de la nul·litat del conveni  
e) Qualssevol altres previstes en la legislació que hi siguen d'aplicació.  
En el cas de resolució anticipada del conveni, les actuacions en curs continuaran efectuant-se fins a la seua completa finalització, i no s'iniciaran noves actuacions.  
  
Tretzena. Vigència i duració  
El present conveni tindrà una duració de quatre anys a comptar del dia de la signatura, i podrà ser prorrogat per un període màxim d'igual duració per acord exprés entre les parts signants, amb la proposta prèvia de la comissió mixta de seguiment prevista en la clàusula cinquena, que s'haurà de formalitzar amb una antelació mínima d'un mes abans la terminació d'aquest.  
  
Catorzena. Identitat gràfica i publicitat  
En la identificació gràfica de la totalitat de les accions objecte del present conveni, en la publicitat que se'n faça i en la senyalització general associada, s'hi farà constar la seua justificació i finançament, així com la denominació de les parts signatàries i els logotips que corresponguen d'acord amb les normes d'identitat corporativa d'aplicació.  
  
  
Quinzena. Naturalesa i jurisdicció  
El present conveni té naturalesa administrativa, segons el que es disposa en l'article 47 de la Llei 40/2015, d'1 d'octubre, de règim jurídic del sector públic, i no podrà tindre per objecte prestacions pròpies dels contractes. I està exclòs de l'àmbit d'aplicació de la Llei 9/2017, de 8 de novembre, de contractes del sector públic, per la qual es transposen a l'ordenament jurídic espanyol les directives del Parlament Europeu i del Consell 2014/23/UE i 2014/24/UE, de 26 de febrer de 2014.  
  
Les controvèrsies que puguen plantejar-se sobre la interpretació i execució del present conveni hauran de ser resoltes per la jurisdicció contenciosa administrativa, d'acord amb la Llei 29/1998, de 13 de juliol, reguladora d'aquest ordre jurisdiccional.  
  
Setzena. Tractament de dades de caràcter personal  
Sense perjudici de les obligacions en matèria de publicitat activa i dret d'accés a la informació pública previstes en la Llei 19/2013, de 9 de desembre, de transparència, accés a la informació pública i bon govern, i en la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana, les parts es comprometen a respectar la confidencialitat de la informació que se subministren en l'execució d'aquest conveni.  
  
Així mateix, les parts s'obliguen a complir les previsions del Reglament (UE) 2016/679 del Parlament Europeu i del Consell de 27 d'abril de 2016, relatiu a la protecció de les persones físiques quant al tractament de dades personals i a la lliure circulació d'aquestes dades i pel qual es deroga la Directiva 95/46/CE (d'ara en avant, RGPD), i les específiques de la Llei orgànica 3/2018, de 5 de desembre, de protecció de dades personals i garantia dels drets digitals, quant a les dades personals que, a conseqüència de l'execució d'aquest conveni, es tracten per cada una d'aquestes o es comuniquen entre aquestes.  
  
Informació sobre el tractament de dades de caràcter personal dels responsables designats per a fer el seguiment del conveni i les persones signants d'aquest:  
Nom del tractament: convenis.  
Identitat del responsable del tractament: persona titular de la sotssecretaria de la conselleria competent en matèria d'agricultura i medi ambient.  
Finalitat del tractament: gestió de convenis pels quals es gestionen ajudes, col·laboracions i acords de cooperació.  
Categories de dades: nom i cognoms, DNI/CIF/Document identificatiu, adreça (postal i electrònica), signatura i telèfon. Dades bancàries. Dades relacionades amb els documents presentats. Dades de representació.  
Exercici de drets: pot exercir el dret d'accés, rectificació, supressió, limitació, oposició i portabilitat de les seues dades de caràcter personal de manera presencial o telemàtica, de conformitat amb el que es preveu en l'enllaç següent: http://www.gva.es/proc19970.  
Reclamacions: sense perjudici de qualsevol altre recurs administratiu o acció judicial, qualsevol interessat tindrà dret a presentar una reclamació davant de l'Agència Espanyola de Protecció de dades si considera que el tractament de dades personals que el concerneixen infringeix la normativa en matèria de protecció de dades.  
Pot obtindre'n informació més detallada en aquest enllaç: https://agroambient.gva.es/va/registre-de-tractaments.  
  
En prova de conformitat, les parts signen electrònicament el present conveni.  
  
València,  
  
13.06.2022. Per la Conselleria d'Agricultura, Desenvolupament Rural, Emergència Climàtica i Transició Ecològica,  
La consellera: Mireia Mollà Herrera.  
  
09.06.2022. Per Heineken España, SA,  
La directora de Relacions Corporatives: Carmen Ponce Grass.